ОБЩИ УСЛОВИЯ КЪМ ДОГОВОРИ ЗА ПРЕДОСТАВЯНЕ НА КРЕДИТИ НА ЮРИДИЧЕСКИ ЛИЦА, СКЛЮЧВАНИ ОТ „КРЕДИТ ПЛЮС” ООД
I. ОБЩИ РАЗПОРЕДБИ

1. Настоящите общи условия за предоставяне на кредити на юридически лица (ОУ), в съответствие с действащото законодателство на Република България, регламентират условията, при които „КРЕДИТ ПЛЮС” ООД, ЕИК 202475916 (по-нататък наричано „Кредитор”) предоставя кредити на кредитополучатели – юридически лица, включително условията за усвояване, ползване, обезпечаване и погасяване на тези кредити, както и условията, при които се сключват и действат договорите за кредит.
2. Кредити на юридически лица се отпускат при стриктно спазване на индивидуалните условия по договора за кредит, на настоящите Общи условия,и относима нормативна уредба. Предоставянето на съдържащата се в тези Общи условия информация, както и предоставянето на кредитоискателя на копие от настоящите Общи условия и/или друга преддоговорна информация, изискуема по закон или която Кредиторът се е съгласил да предостави на кредитоискателя, не задължава Кредитора да отпусне кредит. Съгласието на Кредитора да предостави исканото финансиране се осъществява чрез сключване на договор за кредит, в който се съдържат изчерпателно параметрите и условията, при които финансирането е одобрено.
3. При несъответствие между посочените в настоящите Общи условия параметри по отпусканите кредити и условията, уговорени в конкретните договори за кредит, приложение намират изрично уговорените между страните и посочени в сключените договори условия. 

4. Посочените в настоящите Общи условия параметри по отпусканите кредити на юридически лица подлежат на изменение при промяна на пазарните условия, за което обстоятелство кредитополучателите ще бъдат информирани чрез поставянето им на видно място в офисите на Кредитора и/или на интернет страницата на Кредитора.
5. Кредиторът поставя на видно място в помещенията за обслужване на клиенти, на разположение на интересуващите се лица, настоящите Общи условия като достъпна информация в писмена форма относно условията и реда на предоставяне им.
6. При поискване от клиент/кредитоискател /кредитополучател, „КРЕДИТ ПЛЮС” ООД му предоставя предварително и безвъзмездно екземпляр от Общите условия, както и от договора за кредит. Ако към момента на искането „КРЕДИТ ПЛЮС” ООД не желае да сключи договор за кредит, може да бъде отказано предоставянето на такъв екземпляр на клиент/кредитоискател.
7. Договорът за кредит се сключва в писмена форма на хартиен или друг траен носител, в екземпляри за всяка от страните. 
II. ПОНЯТИЯ

Кредит е пълният размер на предоставеното от „КРЕДИТ ПЛЮС” ООД финансиране в национална или чуждестранна валута, както и дългът възникнал и формиран от и във връзка с усвоените суми по главница, включително дължимите лихви, такси, комисиони и други разноски съгласно условията на договора за кредит, настоящите Общи условия и вътрешните правила на Кредитора.
Кредитор е „КРЕДИТ ПЛЮС” ООД, представляван от законните си представители и/или техните пълномощници – страна по договора за кредит.
Кредитополучател е регистрирано съгласно действащата и относима нормативна уредба в Република България юридическо лице – страна по договора за кредит, на което „КРЕДИТ ПЛЮС” ООД е предоставило финансиране под формата на кредит и което усвоява, ползва целево и връща кредита в сроковете и при условията, предвидени в договора за кредит и в настоящите Общи условия.
Вноски по главница са установените в погасителния план погасителни вноски, всяка от които включва съответната посочена част от главницата по кредита.

Анюитетни вноски са равни седмични/месечни погасителни вноски по кредита, всяка от които се формира от съответна част от главницата по кредита, начислената към момента договорна лихва и други разходи (такси, комисиони и други).
Трето задължено лице е всяко трето физическо лице с постоянен адрес на територията на Република България и/или регистрирано съгласно действащата и относима нормативна уредба в Република България юридическо лице, което/които е/са обезпечило/и задължението на Кредитополучателя във връзка с предоставеното му от „КРЕДИТ ПЛЮС” ООД финансиране и е/са страна по този договор като солидарен длъжник, поръчител, залогодател, ипотекарен длъжник, авалист (менителничен поръчител).
Годишен процент на разходите по кредита (ГПР) - изразява общите разходи по кредита за Кредитополучателя, настоящи или бъдещи (лихви, други преки или косвени разходи, комисиони, възнаграждения от всякакъв вид, в т.ч. тези, дължими на посредниците за сключване на договора), изразени като годишен процент от общия размер на предоставения кредит.
Искане за кредит е стандартизирана от Кредитора форма на искане за отпускане на кредит, в която кредитоискателят попълва информация, касаеща информация относно регистрацията му, сума на искания кредит, срока за ползването му, начина на погасяване на задължението, цели на същия, лична банкова сметка и други условия на договор за кредит, чието сключване желае кредитоискателят. 
Просрочие е всяка допусната забава за плащане на седмична/месечна погасителна вноска (по главница и/или лихва и/или други разходи) съгласно уговорения между страните по договора за кредит погасителен план. В просрочие е всяка напълно или частично забавена вноска по кредита.
Неизпълнение е всяко пълно неизпълнение, забавено или неточно изпълнение на задължение по договора за кредит. При възникнало неизпълнение Кредиторът може, но без да бъде длъжен, да отправи покана до Кредитополучателя, в която да му предостави допълнителен срок за доброволно изпълнение, като при наличие на изпълнение в така предоставения срок да счита неизпълнението за поправено и последиците му за ненастъпили, а при неспазване на предоставения допълнителен срок от страна на кредитополучателя - да счита неизпълнението за настъпило ведно с последиците от неизпълнението. 
Тарифа е тарифата/тарифите/ за лихвите, таксите и комисионите, приложими за отпусканите кредити на юридически лица, които Кредиторът приема съобразно вътрешните си правила.
III. ПРЕДДОГОВОРНА ИНФОРМАЦИЯ
1. Преди кредитоискателят да е обвързан от предложение или от договор за предоставяне на кредит, Кредиторът му предоставя своевременно, съобразно изразените от кредитоискателя предпочитания, необходимата информация за сравняване на различните предлагани от Кредитора кредитни продукти и за вземане на информирано решение за сключване на договор за кредит. Информация се предоставя по образец съгласно стандартен формуляр за предоставяне на информация за кредити на юридически лица. Информацията в този формуляр няма силата на предложение за сключване на договор и не задължава Кредитора да предостави на кредитоискателя съответния кредитен продукт, за който се отнася информацията.
2. Кредиторът предоставя преддоговорната информация безвъзмездно, на хартиен или на друг траен носител, изразена по ясен и разбираем начин на български език, като всички елементи на информацията се предоставят с еднакъв по размер, вид и формат шрифт. Всяка допълнителна информация, която Кредиторът желае да предостави на Кредитоискателя, се предоставя в отделен документ, който може да е приложен към предоставения вече формуляр.
3. При поискване от Кредитоискателя, Кредиторът му предоставя предварително и безвъзмездно екземпляр от проекта на договора за кредит. Ако към момента на поискването Кредиторът не желае да пристъпи към сключване на договор за кредит, той може да откаже да предостави такъв екземпляр на кредитоискателя.
4. Кредиторът чрез своите служители, отговарящи за кредитния процес, предоставя на кредитоискателите подходящи разяснения, позволяващи им да преценят доколко предлаганият кредитен продукт съответства на техните потребности и финансово състояние и им разяснява преддоговорната информация, която следва да бъде предоставена, основните характеристики на предлаганите кредитни продукти, както и последиците в случай на просрочени плащания от тяхна страна, с цел взимане на информирано решение от страна на кредитоискателите.
5. Преди сключване на договор за кредит, Кредиторът оценява кредитоспособността на Кредитоискателя въз основа на достатъчно информация, в това число такава, получена от кредитоискателя, както и след справка в Централния кредитен регистър и, по преценка на Кредитора, след справка в други регистри и/или бази данни, използвани в Република България, за оценка на кредитоспособността на кредитоискателя, включително, но не само, имотен регистър, регистър на НОИ за осигурени лица, регистър на трудовите договори, регистър на изпълнителните дела и др. Когато след сключване на договора за кредит страните постигнат съгласие да променят общия размер на кредита, Кредиторът е длъжен да актуализира наличната финансова информация за кредитоискателя и да оцени кредитоспособността му преди всяко увеличение на общия размер на кредита, което превишава с 25 на сто първоначално договорения размер на кредита.
IV. УСЛОВИЯ ЗА ПРЕДОСТАВЯНЕ НА КРЕДИТИ НА ЮРИДИЧЕСКИ ЛИЦА
1. „КРЕДИТ ПЛЮС” ООД отпуска кредити на регистрирани съгласно действащата нормативна уредба юридически лица в Република България.
2. При доказване на платежоспособността си кредитоискателят следва да установи следните обстоятелства:

2.1. наличие на приходи от сключени договори с търговски дружества или други възложители;

2.2. наличие на приходи от отдадено под наем имущество за период минимум 6 месеца преди датата на подаване на искането за кредит;
2.3. други приходи невключени в изброените по-горе, които Кредитоискателят е свел до знанието на Кредитора и последният е приел при оценката на кредитоспособността.
2.4. Годишни финансови отчети за минимум три години преди годината, в която е отправено искането за кредит;

2.5. Баланс и отчет за приходите и разходите за текущата финансова година, в която е направено искането за кредит.
3. „КРЕДИТ ПЛЮС” ООД предоставя кредити в лева или в друга валута, ако това е уговорено между страните в договора за кредит. 
4. Максималният срок, за който се предоставят кредити на юридически лица се определя с оглед спецификата на кредитния продукт и платежоспособността на Кредитоискателя. Срокът за погасяване на кредита се определя в договора за кредит и е в зависимост от предназначението на кредита и предоставените обезпечения в полза на Кредитора.
5. Всеки Кредитоискател /законен представител и/или пълномощник/ попълва и подава в офис на „КРЕДИТ ПЛЮС” ООД, и/или чрез попълване на електронна форма за регистрация, намираща се на интернет страницата на Кредитора искане за кредит. 

6. След извършена проверка в Централния кредитен регистър или в друг регистър или база данни, използвани в Република България за оценка на кредитоспособността на клиентите, Кредиторът има право да откаже да предостави искания кредит.
7. Кредиторът приема следните обезпечения по договори за кредит с юридически лица:
7.1. Поръчителство, солидарна отговорност (съдлъжник), менителнично поръчителство (авал). Поръчителите/съдлъжниците/авалистите трябва да бъдат пълнолетни дееспособни физически лица с постоянен адрес и обичайно местопребиваване в Република България и/или търговски дружества, регистрирани съгласно действащата нормативна уредба в Република България. Поръчителите/ съдлъжниците/ авалистите се задължават да отговарят солидарно с Кредитополучателя за цялото задължение по сключения договор за кредит, в това число за главницата, лихвите, таксите, комисионите и разноските по събирането на вземането до окончателното погасяване на всички задължения, включително и в случаите когато Кредиторът обяви кредита за изцяло предсрочно изискуем и при всички условия по договора за кредит.
7.2. Реален залог на движима вещ по реда на Закона за задълженията и договорите (ЗЗД), собственост на Кредитополучателя и/или трето лице. 

7.3. Залог на вземане по реда на ЗЗД по банкова сметка в национална и/или чуждестранна валута, на която Кредитополучателят и/или трето задължено лице е титуляр, открита при банка, или вземане по договор, по който някой от тях е страна-кредитор, включително трудов договор.

7.4. Особен залог по реда на Закона за особените залози (ЗОЗ) върху движимо имущество на Кредитополучателя и/или трето лице, когато законът допуска това. Преценката за приемливост и достатъчност на обезпечението се прави от Кредитора, като същият не е обвързан от предложеното от кредитоискателя или трето задължено лице обезпечение при решението си за отпускане на кредит, изискваните обезпечения и другите условия за отпускане на кредита. 

8. Договорът за кредит с юридически лица се сключва в писмена форма, на хартиен носител, в такъв брой екземпляри, съответен на броя на страните по договора. Тази разпоредба се прилага за всички изменения и допълнения към сключения договор, които се подписват от всички страни по договора.
9. Договорът за кредит с юридически лица се изготвя на български език и съдържа:
9.1. датата и мястото на сключването му;
9.2. вида на предоставения кредит;
9.3. фирменото наименование на юридическото лице, седалището, адреса на управление, законния представител на дружеството;

9.4. срока на договора за кредит;
9.5. общия размер на кредита и условията за усвояването му;
9.6. лихвения процент по кредита, условията за прилагането му и индекс или референтен лихвен процент, който е свързан с първоначалния лихвен процент, както и периодите, условията и процедурите за промяна на лихвения процент; ако при различни обстоятелства се прилагат различни лихвени проценти, тази информация се предоставя за всички приложими лихвени проценти;
9.7. годишния процент на разходите по кредита и общата сума, дължима от Кредитополучателя, изчислени към момента на сключване на договора за кредит, като се посочат взетите предвид допускания, използвани при изчисляване на годишния процент на разходите по определения в действащата и относима нормативна уредба начин;
9.8. условията за издължаване на кредита от кредитополучателя, включително погасителен план, съдържащ информация за размера, броя, периодичността и датите на плащане на погасителните вноски, последователността на разпределение на вноските между различните неизплатени суми, дължими при различни лихвени проценти за целите на погасяването;
9.9. информация за правото на Кредитополучателя при погасяване на главницата по срочен договор за кредит да получи при поискване и безвъзмездно, във всеки един момент от изпълнението на договора, извлечение по сметка под формата на погасителен план за извършените и предстоящите плащания; погасителният план посочва дължимите плащания и сроковете и условията за извършването на тези плащания; планът съдържа разбивка на всяка погасителна вноска, показваща погасяването на главницата, лихвата, изчислена на базата на лихвения процент, и когато е приложимо, допълнителните разходи; когато лихвеният процент не е фиксиран или когато допълнителните разходи могат да бъдат променени съгласно договора за кредит, в погасителния план се посочва ясно, че информацията, съдържаща се в плана, е валидна само до последваща промяна на лихвения процент или на допълнителните разходи съгласно договора за кредит;
9.10. извлечение, показващо периодите и условията за плащане на свързаните повтарящи се или еднократни разходи и лихвата, когато те трябва да се заплатят, без погасяване на главницата;
9.11. лихвения процент, който се прилага при просрочени плащания, изчислен към момента на сключване на договора за кредит, начините за неговото променяне, както и стойността на всички разходи, които се дължат при неизпълнение на договора;
9.12. предупреждение за последиците за Кредитополучателя при просрочие на вноските;
9.13. обезпеченията, които Кредитополучателят е длъжен да предостави, ако има такива;
9.14. наличието или липсата на право на отказ на Кредитополучателя от договора, срока, в който това право може да бъде упражнено, и другите условия за неговото упражняване, както и за размера на лихвения процент на ден;
9.15. правото на предсрочно погасяване на кредита, реда за неговото осъществяване;

9.16. реда за прекратяване на договора за кредит;
9.17. наличието на извънсъдебни способи за решаването на спорове;
9.18. другите клаузи и условия по договора;
9.19. подписи на страните.
V. ПРАВА И ЗАДЪЛЖЕНИЯ
1. Права и задължения на Кредитора:
1.1. Да изисква и получава своевременно от Кредитополучателя пълна, вярна и актуална информация за финансовото му състояние;
1.2. Да обяви цялото си вземане за предсрочно изискуемо при неизпълнение от страна на Кредитополучателя и/или трето задължено лице на някое от задължения му по договора за кредит и настоящите Общи условия, включително при неспазване от Кредитополучателя на уговорения погасителен план. 
При допуснато просрочие на една погасителна вноска по договора за кредит с повече от 15 /петнадесет/ дни, целият дълг по кредита става изцяло и автоматично предсрочно изискуем, без да бъде необходимо Кредитополучателят и/или третите задължени лица да бъдат уведомявани и без необходимост от каквото и да е волеизявление на Кредитора; в този случай, изцяло по своя преценка и без да бъде длъжен, Кредиторът може да отправи до Кредитополучателя покана, като му предостави допълнителен срок за изпълнение, при спазване на който да счита неизпълнението и съответно предсрочната изискуемост за ненастъпили, в който случай уговореният в договора за кредит погасителен план се запазва.
1.3. Предоставя при поискване от Кредитополучателя информация във връзка с усвояването, ползването и погасяването на кредита на адреса за кореспонденция, посочен в договора за кредит, респективно в искането за кредит. При констатирани грешки в данните Кредитополучателят незабавно уведомява Кредитора. В случай, че в тридневен срок от предоставянето, то се счита, че същият я приема и се съгласява с истиността й.
1.4. Предоставя сведения по кредита само на Кредитополучателя или на упълномощени от него с нотариално заверено пълномощно лица, както и на третите задължени лица. 
1.5. Отчита усвояването, ползването и издължаването на кредита в счетоводните си книги по предвидения от закона ред.
1.6. Дава изрично съгласие за освобождаване на учредени в негова полза обезпечения след окончателно пълно погасяване на кредита и депозирано писмено искане от страна на Кредитополучателя. Разходите в този случай остават за сметка на Кредитополучателя.
1.7. В случай, че бъдат установени допуснати от Кредитополучателя и/или от трето задължено лице нарушения на настоящите Общи условия и/или договора за кредит и след отправена до тях писмена покана от страна на Кредитора, не предприемат действия за отстраняването им в тридневен срок, Кредиторът може да обяви целия кредит за изцяло предсрочно изискуеми да предприеме следващите се законови действия за събиране на вземането си.
2. Права и задължения на Кредитополучателя.
2.1. Права на Кредитополучателя:
2.1.1. да усвои кредита в сроковете и при условията на договора за кредит и настоящите Общи условия;
2.1.2. да иска от Кредитора информация за размера на своето задължение и дължимия остатък по него;
2.1.3. да погаси предсрочно целия размер на кредита или част от него без да дължи наказателни такси и комисиони.
2.2. Задължения на Кредитополучателя:
2.2.1. Да предостави достоверна и актуална информация за финансовото си състояние и платежоспособността си;
2.2.2. Да ползва кредита само за целите, посочени в искането за кредит и договора за кредит;
2.2.3. Стриктно да спазва условията по договора за кредит и тези Общи условия, като не допуска просрочие по дължимите погасителни вноски съгласно уговорения погасителен план;
2.2.4. Незабавно да уведомява Кредитора при промяна на информацията и данните, които е предоставил при подаване на искането за кредит и при сключването на договора за кредит;
2.2.5. Кредитополучателят е длъжен да погаси кредита при реда и условията, визирани в тези Общи условия и договора за кредит, заедно с лихвите и разноските по него, съгласно уговорения и приет погасителен план;
2.2.6. Да плаща в срок всички свои задължения, включително публичните си задължения (данъци и такси);
VI. УСЛОВИЯ ЗА ИЗДЪЛЖАВАНЕ
1. Срокът за ползване и погасяване на кредита се определя в договора за кредит.
2. Задълженията по кредита се погасяват чрез равни седмични/месечни анюитетни вноски или равни седмични/месечни вноски по главница и намаляваща лихва, с/без гратисен период за главницата и/или по друг, индивидуално уговорен в договора за кредит начин, условия и срокове, като конкретния вид, размер и срокове за издължаване на погасителните вноски се определят в погасителен план, който е неразделна част от договора за кредит.
3. Когато падежът на погасителна вноска е в неработен ден, Кредитополучателят издължава съответната вноска по кредита в последния работен ден преди датата на падежа. В случай, че падежът на погасителната вноска е в неработен ден и Кредитополучателят не издължи съответната вноска по кредита в последния работен ден преди датата на падежа, дължимата сума се отнася в просрочие от датата на договерения падеж – съответния неработен ден.
4. Кредитът се издължава във валутата, в която е предоставен.
5. Кредитополучателят може предсрочно да погаси част или целия дълг по кредита. При предсрочно погасяване на кредита Кредотополучателят има право на намаляване на общите разходи по кредита, което се отнася до лихвите и разходите за оставащата част от срока на договора. 
6. В случай, че заплатената от Кредитополучателя сума не е достатъчна за погасяване на цялата вноска по задължението, то първо се погасяват дължимите разноски по задължението (такси и комисиони), след това начислените и дължими лихви (договорни и наказателни) и накрая погасителната вноска по главница.
VII. ЛИХВЕНИ УСЛОВИЯ, КОМИСИОНИ И ТАКСИ. ГОДИШЕН ПРОЦЕНТ НА РАЗХОДИТЕ
1. Размерът и погасяването на начисляваните и дължими лихви по предоставените кредити на юридически лица се определя съгласно индивидуално уговорените условия в договора за кредит и/или настоящите Общи условия.
2. Лихвените проценти, при които Кредиторът отпуска кредити, са фиксирани или плаващи и се определят индивидуално в договорите за кредит.
3. Първоначалният период на олихвяване започва от датата на първото усвояване на отпуснатите в кредит средства. Лихвите върху редовната главница по кредита се начисляват ежеседмично/ежемесечно (според уговореното в договора за кредит), като заплащането им се дължи на последния работен ден от периода на начисляване (седмица/месец), а лихвите за просрочие са незабавно изискуеми. 
4. За настъпили промени в лихвените проценти Кредитополучателите биват незабавно уведомявани в офисите на „КРЕДИТ ПЛЮС” ООД и/или на интернет страницата на дружеството.
5. При несъгласие с променения размер на лихвения процент Кредитополучателят има право в 10-дневен срок, считано от по-ранната от двете дати: на обявяване на промяната или на узнаването й, предсрочно да погаси задълженията си по кредита, ведно с уговорените лихви за срока на ползване на средствата по кредита, без да заплаща такса за предсрочно погасяване.
6. Договорените в индивидуалните договори за кредит лихви за редовна главница са включени и се издължават с всяка погасителна вноска, а лихвите за просрочие са незабавно изискуеми.
7. В Тарифа на „КРЕДИТ ПЛЮС” ООД и в договорите за кредит се определят дължимите от Кредитополучателя такси и комисиони. 
8. Всички дължими такси, комисиони и разходи на Кредитора във връзка с извършеното финансиране, със сключването и изпълнението на договора за кредит, са за сметка на Кредитополучателя. При прекратяване на договора за кредит, а също и при обявена предсрочна изискуемост на задълженията по договора за кредит посочените такси, комисиони и разноски остават дължими до пълното им погасяване, ведно със следващите се върху тях законни лихви. В случай, че са авансово заплатени от Кредополучателя те не подлежат на възстановяване и се задържат от Кредитора.
9. Годишен процент на разходите (ГПР).
9.1. В Годишния процент на разходите се включват общите разходи по кредита, настоящите и бъдещите такива (включително, но не само, лихви, такси, комисиони и други преки и косвени разходи, възнаграждения от всякакъв вид, уговорени в индивидуалните условия на договора за кредит и уредени в Тарифа на Кредитора). Стойността на ГПР се изразява в процентно съотношение от общия размер на предоставения кредит.
9.2. В ГПР не се включват разходите, сторени от Кредитора и дължими от Кредитополучателя при неизпълнение на задълженията на последния по договора за кредит и при принудително изпълнение.

9.3. ГПР е в зависимост от вида, размера и срока на кредита, като се изчислява към момента на сключване на договора за кредит и се посочва в същия. Изчисленият и посочен в договора за кредит ГПР се формира с оглед вида на конкретния кредитен продукт, срока за който е отпуснат кредита и при допускане за добросъвестно изпълнение на задълженията на Кредитополучателя съобразно клаузите на договора за кредит и настоящите Общи условия.
VIII. ОТГОВОРНОСТИ И САНКЦИИ
1. При забава на плащането на седмична/месечна погасителна вноска съгласно уговорения и действащ между страните в договора за кредит погасителен план, считано от деня, следващ падежната дата, определена в договора за кредит, Кредиторът отнася размера на непогасените лихви и главница в просрочие, като начислява лихва за просрочие върху непогасената част от главницата по кредита, размерът на която е равен на договорения лихвен процент, увеличен с надбавка за забава в размер на 1 /един/ пункт, освен ако в договора за кредит не е уговорено изрично друго. 
2. От датата на предсрочна изискуемост Кредиторът начислява лихва за просрочие върху непогасената част от главницата в размер равен на договорения лихвен процент, увеличен с надбавка за забава в размер на 2 /два/ пункта, освен ако в договора за кредит не е уговорено изрично друго.
IX. ПРЕДСРОЧНА ИЗИСКУЕМОСТ

1. Кредиторът има право да обяви кредита за изцяло предсрочно изискуем в случаите, когато:

1.1. Кредитополучателят е нарушил което и да е от задълженията си по договора за кредит и настоящите Общи условия, както и при допуснато просрочие на седмична/месечна вноска по кредита съгласно уговорения и приет от страните погасителен план към договора за кредит.
1.2. Кредиторът установи, че Кредитополучателят му е предоставил неверни данни, потвърждения, декларации, удостоверения, както и неистински документи и/или документи с невярно съдържание във връзка със сключването и изпълнението на договора за кредит.
1.3. При смърт на Кредитополучателя, както и при поставянето му под пълно или ограничено запрещение.
1.4 Непогасяване в срок на всяко изискуемо задължение на Кредитополучателя за заплащане на главница и/или лихва или неизпълнение към други кредитори, при условие че неизпълнението към други кредитори би създало предпоставки за неизпълнение на договора за кредит или непогасяване по други кредити, предоставени му от Кредитора, съответно неизпълнение на всяко друго изискуемо вземане на Кредитора, независимо от основанието, което го поражда.

2. Кредиторът уведомява Кредитополучателя за констатираните основания за обявяване на предсрочна изискуемост на задълженията му по договора за кредит, като по своя преценка му предоставя срок за доброволно изпълнение. Уведомлението по предходното изречение се адресира до посочения от Кредитополучателя в искането за кредит и/или  договора за кредит адрес за кореспонденция. След изтичане на посочения в съобщението срок и в случай, че задълженията не бъдат доброволно изпълнени, настъпват последиците на предсрочната изискуемост.
3. При изпълнение на хипотезите за предсрочна изискуемост по-горе Кредиторът има право да пристъпи към съдебно събиране на обявените за изискуеми вземания, в това число да се снабди със заповед за изпълнение и изпълнителен лист и да пристъпи към удовлетворяване на вземанията си чрез принудително изпълнение върху имуществото, което Кредитополучателят е предоставил като обезпечение, респективно върху цялото негово или това на третите задължени лица имущество по законоустановения ред.
X. ПРЕДСРОЧНО ПОГАСЯВАНЕ

1. Кредитополучателят може предсрочно да погаси изцяло или частично задълженията си по договора за кредит, като в този случай общите разходи по кредита, отнасящи се до лихвата и разходите за оставащата част от срока на кредита, се намаляват пропорционално.
2. В случай, че е уговорена фиксирана лихва за целия срок на договора за кредит, при предсрочно погасяване на кредита Кредитополучателят, при липса на изрична уговорка в договора за кредит в обратния смисъл, дължи на Кредитора обезщетение (неустойка) в размери, както следва:

2.1. обезщетение (неустойка) в размер 1 на сто от предсрочно погасената сума по кредита, в случай че оставащият период от договора за кредит е по-голям от една година;

2.1. обезщетение (неустойка) в размер на 0,5 на сто от сумата на предсрочно погасения кредит, в случай че оставащият период от договора за кредит е по-малък от една година.
2.3. обезщетението по X.2.1. и X.2.2. по-горе е дължимо и се заплаща едновременно с предсрочно погасяваната сума по договора за кредит.
XI. ПОТВЪРЖДЕНИЯ
1. С подписването на настоящите Общи условия Кредитополучателят потвърждава, че:

1.1. Информацията, която е предоставил на Кредитора, включително всички данни, потвърждения, декларации, удостоверения, както и всякакви други документи във връзка със сключването и изпълнението на договора за кредит е актуална, вярна и пълна;

1.2. Уведомил е Кредитора за всички факти и обстоятелства, които биха повлияли на преценката му за кредитоспособността и отпускането на искания кредит при параметрите (размер, срок и обезпечения), за които е направено искането и е сключен договорът за кредит, както и всички факти и обстоятелства, които биха повлияли на възможността на Кредитополучателя да обслужва задълженията си по договора за кредит съобразно уговорените срокове и условия.
1.3. Разкрил е на Кредитора всички свои задължения – частни и публични, като е потвърдил, че не е в неизпълнение по никое от тях.

1.4. Средствата, които са му предоставени от Кредитора ще се използват за целите, посочени в искането за кредит и подписания договор за кредит. В случай, на противоречие между целите, посочени в двата документа, за обвързващи страните ще се считат тези, фигуриращи в договора за кредит.
1.5 С приемането на настоящите Общи условия и с подписването на договора за кредит Кредитополучателят и третите задължени лица дават изричното си съгласие Кредиторът да прехвърля/предоставя за събиране вземанията си срещу тях на определени от него трети лица (кредитни бюра, финансови институции, агенции за събиране на вземания и други физически и юридически лица) при спазване на изискванията на Закона за защита на личните данни.
XII. ЛИЧНИ ДАННИ
1. С подаването на искането си за кредит Кредитополучателят декларира, че:

1.1. предоставя доброволно информацията, попълнена в искането за кредит, квалифицирана като лични данни по смисъла на Закона за защита на личните данни (ЗЗЛД), с оглед нуждите на сключването на договора за кредит и неговото изпълнение, за мониторинг на изпълнението, за упражняване на правата и изпълнение на задълженията на страните, произтичащи от договора за кредит или по силата на закона;

1.2. съгласен е и дава своето съгласие Кредиторът да обработва и използва предоставените от него лични данни, като предоставя информация за финансовото му състояние, включително относно отношенията им, породени от сключения договор за кредит, на други дружества и лица, с оглед изпълнението на сключения договор за кредит и за целите на събирането на вземанията на Кредитора в случай на неизпълнение на договора.
1.3. е запознат с възможността Кредиторът да изпраща на посочените в искането за кредит, седалище и адрес на управление на дружеството, телефонен номер, номер на факс, електронен адрес, съобщения за дължими суми по сключения договор за кредит, включително за размера и датата на плащане на задълженията, както и всяка друга информация относно кредита, включително информация относно други предлагани продукти и услуги.

1.4. е уведомен, че срокът, за който Кредиторът ще съхранява, обработва и използва предоставените от него лични данни е 5 (пет) години, считано от датата на подаване на искането за кредит. Ако срокът за погасяване на задължението по договора за кредит е по-дълъг от 5 (пет) години или ако Кредиторът е предприел действия по принудително изпълнение, но в петгодишен срок изпълнението не е приключило, обработването на личните данни продължава до пълното погасяване на всички вземания на Кредитора.  
1.5. е съгласен Кредиторът в качеството си на администратор на лични данни да съхранява, обработва и използва всички предоставени от него лични данни (както и впоследствие предоставените), включително за случаите, в които между страните не бъде сключен договор за кредит, да проверява тяхната достоверност и актуалност посредством допитвания до банки и небанкови финансови и кредитни институции, специализирани организации, кредитни бюра и регистри и др.
1.6. е съгласен Кредиторът да предоставя личните му данни на трети лица в случай на прехвърляне/предоставяне за събиране на вземанията на Кредитора срещу него на трети лица (кредитни бюра, финансови институции, агенции за събиране на вземания и други физически и юридически лица) при спазване на изискванията на Закона за защита на личните данни.

XIII. ЗАСТРАХОВКИ

При предоставяни кредити на юридически лица Кредиторът може да изиска Кредитополучателят да сключи застраховка за притежаванато от него имущество, действието на която да поддържа за целия срок на Договора за кредит, по която Кредиторът е посочено като трето ползващо се лице – единствен получател на застрахователните обезщетения.

XIV. ПРЕКРАТЯВАНЕ НА ДОГОВОРА

1. Договорът за кредит се прекратява в следните случаи:
1.1. При изтичане на уговорения срок;

1.2. При пълно погасяване от страна на Кредитополучателя на задълженията му, включително и преди изтичане на уговорения срок;
1.3. При изтичане на едномесечно писмено предизвестие, отправено от всяка от страните до другата. В случай, че предизвестието е отправено от страна на Кредитополучателя, то същият следва да погаси всички дължими суми по договора за кредит (главници, лихви, такси, комисиони, разноски) в пълен размер, като само в този случай отправеното предизвестие ще породи своето действие;
1.4. По взаимно съгласие на страните;

1.5. Едностранно от Кредитора при неизпълнение от страна на Кредитополучателя на негово задължение по договора за кредит и настоящите Общи условия;
XV. ОБЩИ РАЗПОРЕДБИ
1. При различия между разпоредбите на настоящите Общи условия и уговореното в договора за кредит се прилагат клаузите на съответния договор за кредит.
2. При различия между условията на настоящите Общи условия и императивните разпоредби на нормативната уредба се прилагат относимите разпоредби на действащата нормативна уредба.
3. “КРЕДИТ ПЛЮС” ООД  си запазва правото за индивидуален подход при извършване на оценка на кредитоспособността на Кредитоискателите и отпускане на исканото финансиране, включително при параметри, различаващи се от посочените в РАЗДЕЛ IV „УСЛОВИЯ ЗА ПРЕДОСТАВЯНЕ НА КРЕДИТИ НА ЮРИДИЧЕСКИ ЛИЦА”.
4. „КРЕДИТ ПЛЮС” ООД си запазва правото да актуализира настоящите Общи условия като дружеството уведомява своевременно кредитоискателите / кредитополучателите за настъпилите промени и последната актуализация в офисите на дружеството и/или на интернет страницата си, посочени в настоящите Общи условия.
5. Настоящите Общи условия са неразделна част от всеки сключен от „КРЕДИТ ПЛЮС” ООД договор за кредит.

6. Всички съобщения, уведомления и изявления във връзка със сключените договори за кредит се правят от Кредитора в писмена форма и се считат за получени, в случай, че са изпратени по факс, имейл, чрез лично доставяне или чрез изпращане по пощата с обратна разписка на посочения в искането за кредит/договора за кредит адрес на Кредитополучателя. При промяна на адреса на Кредитополучателя, същият е длъжен да уведоми незабавно в писмена форма Кредитора, като посочи новия си адрес, като до получаването на уведомлението за новия адрес, всички съобщения, достигнали до стария адрес ще се считат за надлежно отправени до и получени от Кредитополучателя. 

7. В случай, че някоя от разпоредбите на настоящите Общи условия бъде обявена за нищожна, унищожаема, относително недействителна или неподлежаща на принудително изпълнение от съд или компетентна юрисдикция, то останалите разпоредби остават в сила. 
8. Всички въпроси и спорове във връзка със сключването, тълкуването, изпълнението и прекратяването на договорите за кредит, както и за попълването на празноти в договорите за кредит, сключени във връзка с предоставено от „КРЕДИТ ПЛЮС” ООД финансиране на юридически лица, ще бъдат разрешавани от Арбитражния съд при Българската Търговско-промишлена Палата съгласно неговия Правилник, като седалището на арбитража ще бъде гр. София. Решението на АС при БТПП е окончателно и обвързващо страните. Настоящата клауза се прилага доколкото в договора за кредит не е предвидено споровете между страните да се отнасят до друга компетентна юрисдикция (съд или арбитраж).
Тези Общи условия са приети от управителя на „КРЕДИТ ПЛЮС” ООД с решение от 29.03.2019г. и са в сила от датата на утвърждаването им.
ДОЛУПОДПИСАНИЯТ/АТА.....................................................................................................................................

(имена по документ за самоличност) с ЕГН ............................................, в качеството ми на УПРАВИТЕЛ на търговско дружество с фирмено наименование „ ..............................................“ ЕООД/ООД/АД, ЕИК ..........................., със седалище и адрес на управление в гр. ......................................, ...................................................................................(кредитополучател, солидарен длъжник, поръчител и т.н.), с настоящото декларирам, че съм запознат със съдържанието и получих екземпляр от настоящите Общи условия.

Дата: .................................

Подпис: .................................................

